BIGC
ราคาหุ้นของ BIGC เพิ่งปรับขึ้นมาอย่างโดดเด่นในช่วง 1 สัปดาห์ที่ผ่านมา
21 ก.พ. 2555

ราคาหุ้นของ BIGC เพิ่งปรับขึ้นมาอย่างโดดเด่นในช่วง 1 สัปดาห์ที่ผ่านมา
โดย..จิตรา อมรธรรม 
หลังรายงานผลประกอบการปี 2554 ซึ่งในไตรมาสสุดท้ายออกมาดีเกินคาดของนักวิเคราะห์ และหลังจากที่บริษัทจัดประชุมกับนักวิเคราะห์ในวันศุกร์ที่ 17 ที่ผ่านมา เราก็มีมุมมองเป็นบวกมากขึ้นกับ BIGC และได้ปรับประมาณการและราคาพื้นฐานขึ้นเป็น 185 บาท จากเดิม 150 บาท กลายเป็นหุ้นที่มีส่วนต่างระหว่างราคาหุ้นปัจจุบันกับราคาพื้นฐานมากที่สุดในกลุ่มค้าปลีก แม้ว่าราคาหุ้นจะทำจุดสูงสุดอยู่ในขณะนี้ การพักฐานเป็นระยะอาจเกิดขึ้นได้ แต่เชื่อว่าลงไม่ลึกด้วยปัจจัยพื้นฐานที่เปลี่ยนไป จึงไม่สามารถนำมาเทียบเคียงกับราคาหุ้นในอดีตได้ มีเพียงประเด็นเดียวที่ยังไม่ชัดเจน คือเรื่องการเพิ่มทุน 
Synergy มาเร็วและดีเหนือความคาดหมาย
เดิมบริษัทตั้งเป้า Synergy จากการรวม Carrefour ไว้ที่ 1,200 ล้านบาท ภายใน 3 ปี (25542556) แต่ปรากฏว่า Synergy มาเร็วกว่าคาดมากถึง 1,700 ล้านบาท ภายในปี 2554 เพียงปีเดียว ซึ่งมาจาก Economies of Scale ทำให้มีอำนาจในการต่อรอง Supplier มากขึ้นอย่างมีนัยสำคัญ ส่งผลให้บริษัทมีอัตรากำไรขั้นต้นเพิ่มขึ้นเป็น 14.9% จากปี 2553 ที่ 13.3% และมี EBITDA Margin เพิ่มขึ้นเป็น 11.1% จากปีก่อนหน้าที่ 9.5% 
เดินหน้าเพิ่มรายได้ค่าเช่าด้วยการปรับรูปแบบสาขา 
อาศัยประสบการณ์จากบริษัทแม่ Casino Group ด้วยการนำกลยุทธ์ Alcudia Renovation มาใช้ปรับรูปแบบสาขาให้มีพื้นที่เช่าเพิ่มมากขึ้น เพื่อเพิ่มรายได้ค่าเช่าให้มากขึ้น เรามีมุมมองเป็นบวกต่อกลยุทธ์นี้ เพราะจะสร้างการเติบโตของกำไรได้มากขึ้นและค่อนข้างมีเสถียรภาพ เพื่อรองรับกับการแข่งขันที่รุนแรง ปัจจุบันสัดส่วนรายได้ค่าเช่าและค่าบริการคิดเป็น 40% ของกำไรที่เป็นเงินสด (EBITDA) แม้ในระยะสั้นอาจกระทบต่อรายได้จากการขายในช่วงปรับปรุงสาขา แต่รายได้จะกลับสู่ระดับปกติในระยะถัดไป
ปรับเพิ่มประมาณการกำไรปีนี้ สะท้อน Synergy ที่มาเร็ว
จาก Synergy ที่มาเร็วกว่าคาด ทำให้นักวิเคราะห์ของเราปรับเพิ่มประมาณการกำไรปี 2555 ขึ้นจากเดิม 26% เป็น 6,107 ล้านบาท (เติบโต 17% จากปีก่อน) โดยปรับเพิ่มอัตรากำไรขั้นต้นเป็น 15% จากเดิม 14.5% บนสมมติฐานขยายสาขา 4 แห่งเท่าเดิม ส่งผลให้ราคาเป้าหมายก่อนเพิ่มทุนเพิ่มขึ้นเป็น 185 บาท จากเดิม 150 บาท
การเพิ่มทุนจะเป็นบวกกับบริษัท
ผู้บริหารยังยืนยันเดินหน้าแผนเพิ่มทุน แต่ยังไม่มีความชัดเจนว่าจะเกิดขึ้นเมื่อไหร่ รอผลประชุมบอร์ดภายในไตรมาสแรกนี้ หากการเพิ่มทุนสำเร็จภายในครึ่งปีหลังนี้ จะทำให้ประมาณการกำไรสุทธิปีนี้เพิ่มขึ้นเป็น 6,317 ล้านบาท เติบโตจากปีก่อนถึง 21% แม้จะชดเชย Dilution ที่เกิดจากการเพิ่มทุนไม่ได้ทั้งหมดในปีแรก